ভারতে বসবাসকারী আরব
ভারতীয় আরব হলেন আরব বংশোদ্ভূত মানুষ, যারা দীর্ঘ সময় ধরে ভারতীয় উপমহাদেশে বসতি স্থাপন করে বসবাস করছে এবং নিজেদের ভারতীয় হিসেবে উপস্থাপন করে। কয়েক সহস্রাব্দ ধরে ভারত ও আরব বিশ্বের মধ্যে ব্যাপক বাণিজ্য এবং সাংস্কৃতিক সম্পর্ক রয়েছে। ভারতের পশ্চিম উপকূলীয় অঞ্চলগুলি বিশেষ করে মালাবার ও কোঙ্কন উপকূলগুলি সক্রিয় বাণিজ্য কেন্দ্র ছিল, যেখানে আরব বণিকরা শ্রীলঙ্কা ও দক্ষিণ পূর্ব এশিয়ায় যাওয়ার পথে প্রায়শ যেতেন। মুসলিমদের ভারত বিজয়ের পর পর কয়েক শতাব্দীর ব্যবধানে বিভিন্ন আরব দেশ থেকে মুসলিমরা ভারতীয় উপমহাদেশের বিভিন্ন অঞ্চল ও রাজ্যে বণিক ও দাঈ হিসেবে আগমন করেন এবং আন্তঃবিবাহের মাধ্যমে ভারতের বিভিন্ন অঞ্চলে স্থায়ী হয়ে যান।